Ontwerper se argief te kry | Netwerk24
Die Amerikaanse ontwerper Geoffrey Beene (1927-2004). Foto: Hindman Auctions
Die klere-argief van een van Amerika se bekendste ontwerpers in die 20ste eeu gaan in November ten bate van kankernavorsing deur Hindman Auc­tions opgeveil word.
Onder Geoffrey Beene (1927-2004) se kliënte het getel die voormalige Amerikaanse presidentsvrou Jackie Kennedy Onassis en Paloma Picasso. Hy het ook die trourok van pres. Lyndon B. Johnson se dogter Lynda Bird Johnson ontwerp.
Die argief getiteld “Clothes that Care” sluit in ontwerpersuitrustings uit Beene se persoonlike versameling, wat die afgelope 15 jaar sorgvuldig bewaar is.
Beene word in dieselfde asem genoem as van die wêreld se voorste modeontwerpers soos Chanel en Balenciaga. Hy was ’n prominente figuur in die ontluiking van die Amerikaanse modebedryf ná die Tweede Wêreldoorlog. Hy was veral ’n baanbreker wat onafhanklik was van die voorskrifte van die Europese modewêreld. Hoewel hy sy opleiding in New York en in Parys gedoen het, het hy kort nadat hy sy vakleerlingskap by ander ontwerpers voltooi het, weggebreek uit die Europese tradisie. Sy eerste versameling het die voorblad van Vogue gehaal en in 1963 het hy sy eie reeks bekend gestel.
Die veiling word op 20 November in Chicago gehou.
Meer oor: Geoffrey Beene | Argief | Ontwerper | Clothes That Care | Veiling